FreeBSD kézikönyv
Előző | Függelék A. A FreeBSD beszerzése | Következő

# A.6. A CVSup használata

## A.6.1. Bevezetés

A CVSup távoli szervereken található központi repositorykban levő forrásfák terjesztésére és a rajtuk keresztüli frissítésre alkalmas programcsomag. A FreeBSD forrásait egy CVS repositoryban tartják karban Kaliforniában egy fejlesztéseket tároló központi számítógépen. A CVSup segítségével a FreeBSD felhasználói könnyen szinkronban tudják vele tartani a saját forrásaikat.

A CVSup az ún. lehúzással frissít. Ilyenkor a kliensek csak akkor kérnek a szervertől frissítéseket, amikor szükségük van rá, miközben a szerver passzívan várja a frissítési kérelmeket. Ennek megfelelően tehát minden esetben a kliens kezdeményezi a frissítést, a szerver pedig önmagától sosem küld ilyeneket kéretlenül. A felhasználóknak így vagy maguknak kell meghívniuk a CVSup kliensét, vagy a frissítések rendszeres automatikus letöltéséhez be kell állítaniuk a `cron` rendszerprogramot.

A CVSup kifejezés ebben az írásmódban az egész programcsomagra utal. Fő alkotórészei a a felhasználó gépén futó `cvsup` nevű kliens, és a FreeBSD tüköroldalain futó `cvsupd` nevű szerver.

A FreeBSD dokumentációjának és levelezési listáinak fürkészése során rengeteg hivatkozást találhatunk egy sup nevű alkalmazásra. A sup a CVSup elődje volt, és hasonló célokat szolgált. A CVSup használat tekintetében nagyon hasonlít a sup-hoz, és ami azt illeti, a a `sup` konfigurációs állományaival visszafele kompatibilis formátumot használ. Mivel a CVSup sokkal gyorsabb és rugalmasabb, a supot már nem használja a FreeBSD Projekt.

> Megjegyzés: A csup a CVSup C nyelven újraírt változata. Legnagyobb előnye, hogy gyorsabb és nincs szüksége a Modula-3 nyelv futtató környezetére, ezért azt nem kell a használatához telepíteni. Ráadásul, ha a FreeBSD 6.2 vagy annál későbbi változatát használjuk, akkor minden további nélkül a rendelkezésünkre áll, hiszen az alaprendszer része. A FreeBSD korábbi verzióinak alaprendszerei ugyan nem tartalmazzák a csup(1) parancsot, viszont a `net/csup` port vagy csomag segítségével pillanatok alatt telepíteni tudjuk. Amennyiben a csup mellett tennénk le a voksunkat, a szakasz fennmaradó részében egyszerűen hagyjuk ki a CVSup telepítéséről szóló lépéseket és a CVSup hivatkozásait helyettesítsük a csup programmal.

## A.6.2. Telepítés

A CVSup telepítésének legegyszerűbb módja a FreeBSD csomaggyűjteményében található előrefordított `net/cvsup` csomag használata. Ha viszont inkább forrásból akarjuk telepíteni a CVSupot, akkor helyette használjuk a `net/cvsup` portot. De legyünk elővigyázatosak: a `net/cvsup` portnak szüksége van a Modula-3 rendszerre, aminek letöltése és lefordítása pedig meglehetősen sok időt és tárhelyet igényel.

> Megjegyzés: Ha olyan gépen akarjuk használni a CVSupot, ahol nincs XFree86™, Xorg vagy bármilyen más ilyen szerver, akkor használjuk a `net/cvsup-without-gui` portot, ami nem tartalmazza a hozzá tartozó grafikus felületet.

Ha a FreeBSD 6.1 vagy korábbi változatain szeretnénk telepíteni a csupot, használjuk a FreeBSD csomaggyűjteményében megtalálható `net/csup` csomagot. Ha viszont forrásból kívánjuk telepíteni a csup programot, akkor helyette használjuk a `net/csup` portot.

## A.6.3. A CVSup beállítása

A CVSup működését a `supfile` elnevezésű állomány vezérli. A `/usr/share/examples/cvsup/` könyvárban találhatunk néhány példát a `supfile` állományokra.

A `supfile` állományban szereplő információk a CVSup használatával kapcsolatban a következő kérdéseket válaszolják meg:

- Milyen állományokat akarunk letölteni?

- Milyen verzióikra van szükségünk?

- Honnan akarjuk ezeket beszerezni?

- Hova akarjuk rakni a számítógépünkön?

- Hova akarjuk rakni az állapotot tároló állományokat?

Az imént feltett kérdésekre a következő szakaszokban összeállítandó `supfile` segítségével fogunk válaszolni. Ehhez először bemutatjuk a `supfile` formátumú állományok általános szerkezetét.

A `supfile` állományok szöveget tartalmaznak. A megjegyzések `#` karakterrel kezdődnek és a sor végéig tartanak. A kizárólag csak megjegyzéseket tartalmazó vagy üres sorok nem kerülnek feldolgozásra.

Az összes többi fennmaradó sorban pedig azokat az állományokat írjuk le, amelyeket a felhasználó le akar tölteni. Az ilyen fajtájú sorok egy “gyűjtemény” (collection) nevével kezdődnek, ami állományok egy szerver által meghatározott logikai csoportjára utal. A gyűjtemény neve ennek megfelelően elárulja a szervernek, hogy pontosan milyen állományokra van szükségünk. Ezután következik whitespace-szel elválasztva nulla vagy több mező, amelyek a korábban feltett kérdéseinket válaszolják meg rendre. Ezeknek a mezőknek két típusa létezik: a beállításokat és a konkrét értéket tároló mezők. A beállításokat tároló mezők különböző kulcsszavakat tartalmaznak, például a `delete` (törlés) vagy `compress` (tömörítés). Az értéket tároló mezők is egy kulcsszóval kezdődnek, azonban utána közvetlenül egy `=` (egyenlőségjel) jön, amelyet egy második szó követ szorosan. Így például a `release=cvs` pontosan egy ilyen értékmező lesz.

Egy `supfile` általában egynél több gyűjtemény letöltését írja le. Ezért az ilyen állományok felépítésének egyik módja, ha az egyes gyűjteményhez explicite megadjuk a hozzá tartozó mezőket. Azonban így a `supfile` állományok gyorsan megnövekednek és kényelmetlenné válnak, mivel a legtöbb gyűjtemény esetén szinte ugyanazokat a mezőket kellene megadnunk. A CVSup az ilyen típusú bonyodalmak elkerülésére egy alapértelmezési megoldást javasol. A `*default` nevű álgyűjteménnyel kezdődő sorok segítségével meg tudunk adni olyan beállításokat és értékeket, amelyek az utána következő gyűjtemények számára alapértelmezésnek fognak számítani a `supfile` állományban. Az itt megadott alapértelmezések természetesen az egyes gyűjteményekben tetszőleges módon felülbírálhatóak, a mezők magán a gyűjteményen belüli megadásával. Az állományban az alapértelmezések is megváltoztathatóak vagy bővíthetőek további `*default` sorok hozzáadásával.

Mindezek tudatában most már megkezdhetjük a FreeBSD-CURRENT ág tartalmának letöltésére és frissen tartására alkalmas `supfile` állomány összeállítását.

- Milyen állományokat akarunk letölteni?

  A CVSupon keresztül elérhető állományok “gyűjteményeknek” hívott nevesített csoportokra bontva érhetőek el. A hivatkozható gyűjtemények leírását a következő szakaszban találjuk. Ebben a példában most szeretnénk letölteni az egész FreeBSD rendszer forrását. Ezt a `src-all` nevű gyűjteményre hivatkozva érhetjük el. A `supfile` állományunk létrehozásának első lépéseként soronként egyet megadva felsoroljuk a letölteni kívánt gyűjteményeket (jelen esetünkben csak egyetlen egyet):

      src-all

- Milyen verzióikra van szükségünk?

  A CVSup használatával tulajdonképpen a források összes valaha létezett verziójához hozzá tudunk férni. Ez annak köszönhető, hogy a cvsupd szerver közvetlenül a CVS repositoryból dolgozik, ami pedig az összes verziót tartalmazza. A `tag=` és `date=` értékmezők segítségével adhatjuk meg az igényelt verziókat.

  > Figyelem: Legyünk óvatosak azonban a `tag=` mezők helyes megadásával. Egyes címkék ugyanis csak bizonyos állománygyűjtemények esetén élnek. Ha hibás vagy elírt címkét adunk meg, akkor a CVSup törölni fog olyan állományokat, amelyeket valószínűleg nem kellene. A `ports-*` gyűjtemények esetében pedig kifejezetten csak a `tag=.` mezők használhatóak!

  A `tag=` mezők a tárházban található szimbolikus címkéket nevezik meg. A címkéknek két típusa van: a revíziókhoz és az ágakhoz tartozó címkék. A revíziós címkék mindig egy adott revíziót hivatkoznak, jelentésük állandó. Ezzel szemben az ágak címkéi egy adott fejlesztési ág adott időpontjában elérhető revíziót címkézi. Mivel az ágak címkéi nem egy konkrét revízióra vonatkoznak, ezért akár olyanra is utalhatnak, ami pillanatnyilag még nem is létezik.

  Az A.7 Szakaszban megtalálhatjuk a fontosabb ágak címkéit. A CVSup konfigurációs állományában a címkéket a `tag=` előtaggal kell bevezetni (így tehát a `RELENG_4` címke hivatkozása `tag=RELENG_4` lesz). Ne felejtsük el, hogy a Portgyűjtemény esetében csak `tag=.` mező megadásának van értelme.

  > Figyelem: Igyekezzünk pontosan lemásolni a címkék neveit, mivel a CVSup nem képes megkülönböztetni az érvényes és az érvénytelen címkéket. Ha véletlen elírjuk a címkét, akkor a CVSup úgy fog viselkedni, mintha olyan érvényes címkére hivatkozhatunk volna, amihez nem tartoznak állományok. Ennek következtében pedig egyszerűen letörli a már meglevő forrásainkat.

  Egy ág címkéjének megadása során általában az adott fejlesztési vonal legfrissebb verzióját kapjuk meg. Ha viszont az adott ág valamelyik korábbi változatára lenne szükségünk, akkor a `date=` értékmező felhasználásával meg tudjuk adni a hozzá tartozó dátumot. Ennek működéséről a cvsup(1) man oldala részletesebben értekezik.

  A példában mi most a FreeBSD-CURRENT verziót akarjuk letölteni. Ezért a következő sort tesszük a `supfile` állományunk elejére:

      *default tag=.

  Ha nem adunk meg sem `tag=`, sem pedig `date=` mezőket, akkor egy fontos eset következik be. Ilyenkor ugyanis egy konkrét verzió helyett közvetlenül a szerver CVS repositoryjából kapjuk meg az állományokat, az összes kiegészítő információjukkal együtt. A fejlesztők általában ezt a típusú megoldást kedvelik, mivel így a saját rendszerükön is könnyen karban tudnak tartani egy példányt, amiben tudnak keresni a revíziók között és ki tudják kérni akár az állományok korábbi változatait is. Természetesen ennek függvényében jóval több tárhelyre van szükségük.

- Honnan akarjuk ezeket beszerezni?

  A `host=` mező beállításával közöljük a `cvsup` klienssel, honnan töltse le a frissítéseket. A CVSup tükrözések közül bármelyik megfelel erre a célra, habár leginkább azt érdemes választani, ami a kibertérben a hozzánk legközelebb esik. A példában most egy kitalált FreeBSD terjesztési oldalt választunk, a `cvsup99.FreeBSD.org`-ot:

      *default host=cvsup99.FreeBSD.org

  A CVSup futtatása előtt tehát ne felejtsük el megváltoztatni ezt a létező számítógép hálózati nevére. A `cvsup` futtatásakor a `-h `hálózati név`` opció megadásával lehetőségünk ennek felülbírálására.

- Hova akarjuk rakni a számítógépünkön?

  A `prefix=` mező adja meg a `cvsup` számára, hogy hova tegye a kapott állományokat. A példában a forrásokat közvetlenül a forrásokat tároló központi könyvtárba, a `/usr/src` könyvtárba tettük. Mivel a `src` könyvtár neve már hallgatólagosan benne foglaltatik a letöltésre kiválasztott gyűjtemény nevében, ezért itt csak ennyit kell megadnunk:

      *default prefix=/usr

- Hova akarjuk rakni az állapotot tároló állományokat?

  A CVSup kliens egy “bázisnak” (base) nevezett könyvtárban folyamatosan fenntart bizonyos állományokban állapotokat (status file). Ezek a már letöltött állományok nyilvántartásával segítik a CVSup hatékony munkavégzését. Mi most a szabványos bázist, a `/var/db` könyvtárat fogjuk használni:

      *default base=/var/db

  Amennyiben még nem létezne a bázisként használni kívánt könyvtár, ideje létrehoznunk. A `cvsup` ugyanis egy nem létező könyvtár esetén nem lesz hajlandó működni.

- További beállítások a `supfile` állományban:

  Általában még egy sor szokott szerepelni a `supfile` állományokban:

      *default release=cvs delete use-rel-suffix compress

  A `release=cvs` mező jelzi, hogy a szervernek a FreeBSD fő CVS repositoryból kell kikeresnie az információkat. Tulajdonképpen majdnem mindig erről van szó, és az itt megadható többi lehetőség ismertetése most egyébként is meghaladná a szakasz határait.

  A `delete` hatására a CVSup képes lesz állományokat törölni. Mindig érdemes megadnunk, hiszen a CVSup csak így tudja teljes mértékben frissentartani a forrásokat. A CVSup természetesen csak azokat az állományokat igyekszik letörölni, amelyek miatt valóban felelős. A kóbor állományokat nem fogja bántani.

  A `use-rel-suffix` hatása egy igazi... Rejtély. Ha tényleg érdekel minket a működése, lapozzuk fel bátran a cvsup(1) man oldalát. Nyugodtan adjuk meg és különösebben ne törődjünk vele.

  A `compress` beállítás segítségével a kommunikációs csatornán vándorló adatokat tudjuk gzip-szerű módon tömöríteni. Ha a hálózati kapcsolatunk sebessége meghaladja a 1,5 Mbitet másodpercenként (T1), akkor ezt már nem érdemes használni, viszont minden más esetben lényeges gyorsulást hozhat.

- Összegezzük az eddigieket:

  Íme a példaként összerakott `supfile` állományunk teljes tartalma:

      *default tag=.
      *default host=cvsup99.FreeBSD.org
      *default prefix=/usr
      *default base=/var/db
      *default release=cvs delete use-rel-suffix compress

      src-all

### A.6.3.1. A `refuse` állomány

Ahogy arról már korábban szó esett, a CVSup lehúzással frissít. Ez alapvetően annyit jelent, hogy feltárcsázunk egy CVSup szervert, aki a következőt mondja nekünk: “A következőket tudod tőlem letölteni...”, amire a kliensünk ezt válaszolja: “Rendben, akkor nekem kell ez, ez, ez meg ez.” Alapértelmezés szerint a CVSup kliense azokat az állományokat fogja letölteni, amelyeket a konfigurációs állományban szereplő gyűjtemények és címkék által megneveztünk. Ez azonban nem mindig felel meg az igényeinknek, különösen akkor, amikor a `doc`, `ports` vagy `www` fákat akarjuk letölteni — az emberek többsége ugyanis nem beszél négy vagy öt nyelven, ezért nincs is szükségük a nyelvfüggő állományok letöltésére. A Portgyűjtemény letöltése során a ports-all helyett egyszerűen egyenként is felsorolhatjuk a számunkra érdekes kategóriákat (például ports-astrology, ports-biology stb). Azonban mivel a `doc` és a `www` fákhoz nincsenek nyelvfüggő gyűjtemények, ezért elő kell halásznunk a CVSup egyik remek funkcióját, a `refuse` állományt.

A `refuse` állománnyal lényegében arra utasítjuk a CVSup alkalmazást, hogy a gyűjteményekből ne töltse le az összes állományt. Úgy is fogalmazhatnánk, hogy javaslatára a kliens visszautasít (refuse) bizonyos szervertől érkező állományokat. Ezeket a visszautasításokat tároló `refuse` állományt a ``bázis`/sup/` könyvtárban találhatjuk meg (illetve ha még nincsenek, akkor ide kell rakunk ezeket). Itt a `bázis` a `supfile` állományban megadott `base=` mezőre utal, ami a példánkban a `/var/db` könyvtár volt. Ennek megfelelően tehát a `refuse` állomány a `/var/db/sup/refuse` lesz.

A `refuse` állomány felépítése igen egyszerű: a letölteni nem kívánt állományok és könyvtárak neveit tartalmazza. Például ha az angolul mellett esetleg még beszélünk egy kevés németet is, de nincs szükségünk az angol dokumentáció német fordítására sem, akkor a következőket írjuk a `refuse` állományba:

    doc/bn_*
    doc/da_*
    doc/de_*
    doc/el_*
    doc/es_*
    doc/fr_*
    doc/hu_*
    doc/it_*
    doc/ja_*
    doc/mn_*
    doc/nl_*
    doc/no_*
    doc/pl_*
    doc/pt_*
    doc/ru_*
    doc/sr_*
    doc/tr_*
    doc/zh_*

és így tovább a többi nyelvre is (melyeket a FreeBSD CVS repository böngészésével deríthetjük ki).

Ezzel az alkalmas funkcióval a lassú vagy drága internetes kapcsolattal rendelkező felhasználók nagyon jól tudnak gazdálkodni, mivel így nem kell letölteniük az egyáltalán nem használt állományokat. A `refuse` állományokról és a CVSup más hasonlóan elegáns funkcióiról a saját man oldaláról tudhatunk meg többet.

## A.6.4. A CVSup futtatása

Most már készen állunk egy próba frissítés elvégzésére. A parancssorban nem sok mindent kell beírnunk ehhez:

    # cvsup supfile

ahol a ``supfile`` a frissen létrehozott `supfile` állományunk neve lesz. Feltételezve, hogy a parancsot X11 alatt adtunk ki, az `cvsup` erre feldob egy grafikus ablakot néhány gombbal. Nyomjuk meg a go feliratú gombot és dőljünk hátra.

Mivel a példában a `/usr/src` könyvtárunk frissítését állítottuk be, az állományok aktualizálásához szükséges jogosultságok biztosításához a `cvsup` programot `root` felhasználóként kell elindítanunk. Teljesen érthető, ha egy kicsit izgatottak vagyunk ezekben a pillanatokban, hiszen az előbb hoztunk létre egy általunk eddig ismeretlen programhoz egy konfigurációs állományt. Ezért megemlítenénk, hogy ilyenkor először mindig próbáljuk ki a konfigurációkat, mielőtt azok bármilyen módosítást végeznének a fontos állományainkon. Ehhez hozzunk létre valahol egy üres könyvtárat, majd adjuk meg a parancssorban ennek a nevét:

    # mkdir /var/tmp/proba
    # cvsup supfile /var/tmp/proba

Az így megadott könyvtárba kerülnek a frissítés eredményeképpen keletkező állományok. A CVSup először megvizsgálja a `/usr/src` könyvtárban található állományokat, viszont egyiküket sem módosítja vagy törli. A frissítések ehelyett a `/var/tmp/proba/usr/src` könyvtárba fognak kerülni. A CVSup emellett még a báziskönyvtárában tárolt állapotokat sem fogja megváltoztatni. A módosított állományok új változatai a megadott könyvtárba jönnek létre. Mivel a `/usr/src` könyvtárt ehhez csak olvasni fogjuk, a próba lefuttatásához még `root` felhasználónak sem kell lennünk.

Ha nem használunk X11-et vagy egyszerűen csak nincs szükségünk a grafikus felületre, a parancssorban pár további opció megadásával így is kiadhatjuk a `cvsup` parancsot:

    # cvsup -g -L 2 supfile

A `-g` hatására a CVSup nem hozza be a grafikus felületét. Ha nem talál X11-et, akkor ez természetesen automatikus, de ellenkező esetben ezt is meg kell adnunk.

Az `-L 2` megadásával a CVSup az összes elvégzendő frissítésről részletes értesítést ad. A részletességnek három foka van, `-L 0`-tól indulva egészen `-L 2`-ig. Itt az alapértelmezett érték a 0, amivel a hibaüzenetek kivételével egyetlen üzenetet sem kapunk.

Rengeteg egyéb beállítás adható még meg, ezeket a `cvsup -H` kiadásával kérdezhetjük le. A beállítások pontosabb leírását a man oldalon találjuk meg.

Miután elégedetten tapasztaltuk, hogy a frissítés remekül működik, a cron(8) segítségével próbáljuk meg az egész folyamatot önműködövé tenni a CVSup szabályos időközönkénti futtatásával. Ekkor viszont magától értetődik, hogy a CVSup számára ne engedjük használni a grafikus felületet.

## A.6.5. A CVSup állománygyűjteményei

A CVSup révén elérhető állománygyűjtemények egy hierarchikus rendszert alkotnak. Van néhány nagyobb állománygyűjtemény, amelyek kisebb al-állománygyűjteményekre bonthatóak. A nagyobb gyűjtemények letöltése ezért a kisebb algyűjtemények letöltésével egyenlő. A gyűjtemények közt fennálló hierarchikus rendszer a lentebb szereplő lista behúzásaiban érhető tetten.

A leggyakrabban használt gyűjtemények a `src-all` és a `ports-all` neveket viselik. A többi gyűjteményt általában csak kevesen és csak speciális célokra használják, ezért egyes tükrözéseken nem feltétlenül találjuk meg mindegyiküket.

`cvs-all release=cvs`

  A FreeBSD fő CVS repositoryja, beleértve a titkosításhoz tartozó kódokat is.

  `distrib release=cvs`

    A FreeBSD terjesztéséhez és tükrözéséhez kapcsolódó állományok.

  `doc-all release=cvs`

    A FreeBSD kézikönyvének és a többi dokumentáció forrásai. Nem tartalmazza a FreeBSD honlapjának forrásait.

  `ports-all release=cvs`

    A FreeBSD portgyűjteménye.

    > Fontos: Ha nem akarjuk a `ports-all` egészét (vagyis a teljes portfát) frissíteni, csak a lentebb szereplő egyes algyűjteményeket letölteni, akkor soha ne feledkezzünk meg a `ports-base` megadásáról! Amikor valami változik a portok működésében, akkor a `ports-base` által képviselt algyűjteményben szereplő állományokat igen gyorsan elkezdik használni a “valódi” portok. Ezért ha csak a “valódi” portokat frissítjük, amelyek viszont igényt tartanak néhány újabb funkcióra is, akkor könnyen fordítási hibára vagy különböző rejtélyes hibaüzenetekbe futhatunk. Emiatt legeslegelőször mindig tegyünk róla, hogy a `ports-base` algyűjteményünk a lehető legfrissebb legyen.

    > Fontos: Ha a `ports/INDEX` állomány egy saját példányát kívánjuk létrehozni, akkor ahhoz a `ports-all` gyűjteményt (tehát a teljes portfát) le kell kérnünk. A `ports/INDEX` állományt a portfa egy része alapján nem készíthetjük el. Erről bővebben lásd a GYIK-ot.

    `ports-accessibility release=cvs`

      A fogyatékos felhasználókat segítő szoftverek.

    `ports-arabic release=cvs`

      Arab nyelvi támogatás.

    `ports-archivers release=cvs`

      Archiváló eszközök.

    `ports-astro release=cvs`

      Csillagászathoz tartozó portok.

    `ports-audio release=cvs`

      Hangtámogatás.

    `ports-base release=cvs`

      A Portgyűjtemény saját infrastruktúrája — az `Mk/`, `Tools/` és `/usr/ports` különféle alkönyvtáraiban elhelyezkedő állományok.

      > Megjegyzés: Ne hagyjuk figyelmen kívül a fenti fontos figyelmeztetést sem: ezt az algyűjteményt mindig a FreeBSD Portgyűjteményével együtt frissítsük!

    `ports-benchmarks release=cvs`

      Teljesítménytesztek.

    `ports-biology release=cvs`

      Biológia.

    `ports-cad release=cvs`

      Számítógépes tervezőeszközök (CAD).

    `ports-chinese release=cvs`

      Kínai nyelvi támogatás.

    `ports-comms release=cvs`

      Kommunikációs szoftverek.

    `ports-converters release=cvs`

      Karakterkódolások közti átalakítók.

    `ports-databases release=cvs`

      Adatbázisok.

    `ports-deskutils release=cvs`

      A számítógép feltalálása előtt is már létező eszközök.

    `ports-devel release=cvs`

      Fejlesztőeszközök.

    `ports-dns release=cvs`

      Névfeloldással kapcsolatos szoftverek.

    `ports-editors release=cvs`

      Szövegszerkesztők.

    `ports-emulators release=cvs`

      Más operációs rendszerek emulátorai.

    `ports-finance release=cvs`

      Pénzügyi, gazdasági és hasonló alkalmazások.

    `ports-ftp release=cvs`

      FTP kliensek és szerverek.

    `ports-games release=cvs`

      Játékok.

    `ports-german release=cvs`

      Német nyelvi támogatás.

    `ports-graphics release=cvs`

      Grafikus segédeszközök.

    `ports-hebrew release=cvs`

      Héber nyelvi támogatás.

    `ports-hungarian release=cvs`

      Magyar nyelvi támogatás.

    `ports-irc release=cvs`

      IRC-vel kapcsolatos programok.

    `ports-japanese release=cvs`

      Japán nyelvi támogatás.

    `ports-java release=cvs`

      Java™ segédeszközök.

    `ports-korean release=cvs`

      Koreai nyelvi támogatás.

    `ports-lang release=cvs`

      Programozási nyelvek.

    `ports-mail release=cvs`

      Levelező programok.

    `ports-math release=cvs`

      Numerikus számításokkal foglalkozó programok.

    `ports-mbone release=cvs`

      MBone alkalmazások.

    `ports-misc release=cvs`

      Egyéb segédprogramok.

    `ports-multimedia release=cvs`

      Multimediás szoftverek.

    `ports-net release=cvs`

      Hálózati szoftverek.

    `ports-net-im release=cvs`

      Üzenetküldő (Instant Messaging, IM) szoftverek.

    `ports-net-mgmt release=cvs`

      Hálózati karbantartó szoftverek.

    `ports-net-p2p release=cvs`

      Egyenrangú (Peer to Peer, P2P) hálózatok.

    `ports-news release=cvs`

      USENET hírszoftverek.

    `ports-palm release=cvs`

      A Palm™ sorozat szoftveres támogatása.

    `ports-polish release=cvs`

      Lengyel nyelvi támogatás.

    `ports-ports-mgmt release=cvs`

      A portok és csomagok karbantartását végző segédeszközök.

    `ports-portuguese release=cvs`

      Portugál nyelvi támogatás.

    `ports-print release=cvs`

      Nyomdai programok.

    `ports-russian release=cvs`

      Orosz nyelvi támogatás.

    `ports-science release=cvs`

      Tudományos programok.

    `ports-security release=cvs`

      Biztonsági segédprogramok.

    `ports-shells release=cvs`

      Parancsértelmezők.

    `ports-sysutils release=cvs`

      Rendszerprogramok.

    `ports-textproc release=cvs`

      Szövegfeldolgozást segítő eszközök (kivéve az asztali kiadványszerkesztést).

    `ports-ukrainian release=cvs`

      Ukrán nyelvi támogatás.

    `ports-vietnamese release=cvs`

      Vietnámi nyelvi támogatás.

    `ports-www release=cvs`

      A világhálóhoz tartozó szoftverek.

    `ports-x11 release=cvs`

      Az X Window System működését segítő portok.

    `ports-x11-clocks release=cvs`

      X11 órák.

    `ports-x11-drivers release=cvs`

      X11 meghajtók.

    `ports-x11-fm release=cvs`

      X11 állománykezelők.

    `ports-x11-fonts release=cvs`

      X11 betűtípusok és a hozzájuk tartozó segédprogramok.

    `ports-x11-toolkits release=cvs`

      X11 eszközrendszerek.

    `ports-x11-servers release=cvs`

      X11 szerverek.

    `ports-x11-themes release=cvs`

      X11 témák.

    `ports-x11-wm release=cvs`

      X11 ablakkezelők.

  `projects-all release=cvs`

    A FreeBSD projektek forrásainak repositoryja.

  `src-all release=cvs`

    A FreeBSD fontosabb forrásai, a titkosításhoz tartozó kódokkal együtt.

    `src-base release=cvs`

      A `/usr/src` könyvtárban levő egyéb állományok.

    `src-bin release=cvs`

      Az egyfelhasználós módban használható segédeszközök (`/usr/src/bin`).

    `src-cddl release=cvs`

      A CDDL licenc szerint terjesztett segédprogramok és függvénykönyvtárak (`/usr/src/cddl`).

    `src-contrib release=cvs`

      A FreeBSD Projekten kívül fejlesztett segédprogramok és függvénykönyvtárak, viszonylag kevés módosítással (`/usr/src/contrib`).

    `src-crypto release=cvs`

      A FreeBSD Projekten kívül fejlesztett, titkosítással kapcsolatos segédprogramok és függvénykönyvtárak, viszonylag kevés módosítással (`/usr/src/crypto`).

    `src-eBones release=cvs`

      Kerberos és DES (`/usr/src/eBones`). A FreeBSD jelenlegi változatai nem használják.

    `src-etc release=cvs`

      A rendszer beállításait tartalmazó állományok (`/usr/src/etc`).

    `src-games release=cvs`

      Játékok (`/usr/src/games`).

    `src-gnu release=cvs`

      A GPL licenc szerint terjesztett segédprogramok (`/usr/src/gnu`).

    `src-include release=cvs`

      (C nyelvi) Header állományok (`/usr/src/include`).

    `src-kerberos5 release=cvs`

      A Kerberos5 biztonsági csomag (`/usr/src/kerberos5`).

    `src-kerberosIV release=cvs`

      A KerberosIV biztonsági csomag (`/usr/src/kerberosIV`).

    `src-lib release=cvs`

      Függvénykönyvtárak (`/usr/src/lib`).

    `src-libexec release=cvs`

      Más programok által futtatott rendszerprogramok (`/usr/src/libexec`).

    `src-release release=cvs`

      A FreeBSD kiadások elkészítéséhez szükséges állományok (`/usr/src/release`).

    `src-rescue release=cvs`

      Statikusan linkelt programok vészhelyzet esetére, lásd rescue(8) (`/usr/src/rescue`).

    `src-sbin release=cvs`

      Egyfelhasználós módban használható rendszereszközök (`/usr/src/sbin`).

    `src-secure release=cvs`

      Titkosítással foglalkozó függvénykönyvtárak és parancsok (`/usr/src/secure`).

    `src-share release=cvs`

      Több rendszer között megosztható állományok (`/usr/src/share`).

    `src-sys release=cvs`

      A rendszermag (`/usr/src/sys`).

    `src-sys-crypto release=cvs`

      A rendszermagban levő titkosítással foglalkozó kód (`/usr/src/sys/crypto`).

    `src-tools release=cvs`

      A FreeBSD karbantartására való különböző segédprogramok (`/usr/src/tools`).

    `src-usrbin release=cvs`

      Felhasználói segédprogramok (`/usr/src/usr.bin`).

    `src-usrsbin release=cvs`

      Rendszerszintű segédprogramok (`/usr/src/usr.sbin`).

  `www release=cvs`

    A FreeBSD Projekt honlapjának forráskódja.

`distrib release=self`

  A CVSup szerver saját konfigurációs állományai. A CVSup tükrözései használják.

`gnats release=current`

  A GNATS hibanyilvántartó adatbázis.

`mail-archive release=current`

  A FreeBSD levelezési listáinak archívuma.

`www release=current`

  A FreeBSD Projekt honlapjának generált állományai (de nem a forrásai). A WWW tükrözések használják.

## A.6.6. Bővebb információk

A CVSup részletesebb bemutatását és a hozzá tartozó GYIK-ot A CVSup honlapján találjuk meg.

A CVSup FreeBSD-re vonatkozó tárgyalása a FreeBSD technical discussions levelezési listan történik. Itt és az FreeBSD announcements levelezési listan jelentik be a szoftver újabb változatait.

A CVSup alkalmazással kapcsolatos kérdéseket és hibajelentéseket illetően a CVSup GYIK-ot érdemes megnéznünk.

## A.6.7. CVSup oldalak

A FreeBSD CVSup szerverei az alábbi oldalakon érhetőek el:

Központi szerverek, Elsődleges tükrözések, Amerikai Egyesült Államok, Ausztrália, Ausztria, Brazília, Costa Rica, Cseh Köztársaság, Dánia, Dél-Afrika, Egyesült Királyság, Észtország, Finnország, Franciaország, Fülöp-szigetek, Görögország, Hollandia, Írország, Izland, Izrael, Japán, Kanada, Kína, Kirgizisztán, Korea, Kuvait, Lengyelország, Lettország, Litvánia, Magyarország, Németország, Norvégia, Olaszország, Örményország, Oroszország, Portugália, Románia, San Marino, Spanyolország, Svájc, Svédország, Szlovák Köztársaság, Szlovénia, Tajvan, Thaiföld, Törökország, Új-Zéland, Ukrajna.

(Dátum: UTC)

Központi szerverek

  - cvsup.FreeBSD.org

Elsődleges tükrözések

  - cvsup1.FreeBSD.org

  - cvsup2.FreeBSD.org

  - cvsup3.FreeBSD.org

  - cvsup4.FreeBSD.org

  - cvsup5.FreeBSD.org

  - cvsup6.FreeBSD.org

  - cvsup7.FreeBSD.org

  - cvsup8.FreeBSD.org

  - cvsup9.FreeBSD.org

  - cvsup10.FreeBSD.org

  - cvsup11.FreeBSD.org

  - cvsup12.FreeBSD.org

  - cvsup13.FreeBSD.org

  - cvsup14.FreeBSD.org

  - cvsup15.FreeBSD.org

  - cvsup16.FreeBSD.org

  - cvsup18.FreeBSD.org

Amerikai Egyesült Államok

  - cvsup1.us.FreeBSD.org

  - cvsup2.us.FreeBSD.org

  - cvsup3.us.FreeBSD.org

  - cvsup4.us.FreeBSD.org

  - cvsup5.us.FreeBSD.org

  - cvsup6.us.FreeBSD.org

  - cvsup7.us.FreeBSD.org

  - cvsup8.us.FreeBSD.org

  - cvsup9.us.FreeBSD.org

  - cvsup10.us.FreeBSD.org

  - cvsup11.us.FreeBSD.org

  - cvsup12.us.FreeBSD.org

  - cvsup13.us.FreeBSD.org

  - cvsup14.us.FreeBSD.org

  - cvsup15.us.FreeBSD.org

  - cvsup16.us.FreeBSD.org

  - cvsup18.us.FreeBSD.org

Ausztrália

  - cvsup.au.FreeBSD.org

Ausztria

  - cvsup.at.FreeBSD.org

Brazília

  - cvsup.br.FreeBSD.org

  - cvsup2.br.FreeBSD.org

  - cvsup3.br.FreeBSD.org

  - cvsup4.br.FreeBSD.org

  - cvsup5.br.FreeBSD.org

Costa Rica

  - cvsup1.cr.FreeBSD.org

Cseh Köztársaság

  - cvsup.cz.FreeBSD.org

Dánia

  - cvsup.dk.FreeBSD.org

  - cvsup2.dk.FreeBSD.org

Dél-Afrika

  - cvsup.za.FreeBSD.org

  - cvsup2.za.FreeBSD.org

Egyesült Királyság

  - cvsup.uk.FreeBSD.org

  - cvsup2.uk.FreeBSD.org

  - cvsup3.uk.FreeBSD.org

  - cvsup4.uk.FreeBSD.org

Észtország

  - cvsup.ee.FreeBSD.org

Finnország

  - cvsup.fi.FreeBSD.org

  - cvsup2.fi.FreeBSD.org

Franciaország

  - cvsup.fr.FreeBSD.org

  - cvsup1.fr.FreeBSD.org

  - cvsup2.fr.FreeBSD.org

  - cvsup3.fr.FreeBSD.org

  - cvsup4.fr.FreeBSD.org

  - cvsup5.fr.FreeBSD.org

  - cvsup8.fr.FreeBSD.org

Fülöp-szigetek

  - cvsup1.ph.FreeBSD.org

Görögország

  - cvsup.gr.FreeBSD.org

  - cvsup2.gr.FreeBSD.org

Hollandia

  - cvsup.nl.FreeBSD.org

  - cvsup2.nl.FreeBSD.org

  - cvsup3.nl.FreeBSD.org

Írország

  - cvsup.ie.FreeBSD.org

  - cvsup2.ie.FreeBSD.org

Izland

  - cvsup.is.FreeBSD.org

Izrael

  - cvsup.il.FreeBSD.org

Japán

  - cvsup.jp.FreeBSD.org

  - cvsup2.jp.FreeBSD.org

  - cvsup3.jp.FreeBSD.org

  - cvsup4.jp.FreeBSD.org

  - cvsup5.jp.FreeBSD.org

  - cvsup6.jp.FreeBSD.org

Kanada

  - cvsup1.ca.FreeBSD.org

Kína

  - cvsup.cn.FreeBSD.org

  - cvsup2.cn.FreeBSD.org

Kirgizisztán

  - cvsup.kg.FreeBSD.org

Korea

  - cvsup.kr.FreeBSD.org

  - cvsup2.kr.FreeBSD.org

  - cvsup3.kr.FreeBSD.org

Kuvait

  - cvsup1.kw.FreeBSD.org

Lengyelország

  - cvsup.pl.FreeBSD.org

  - cvsup2.pl.FreeBSD.org

  - cvsup3.pl.FreeBSD.org

Lettország

  - cvsup.lv.FreeBSD.org

  - cvsup2.lv.FreeBSD.org

Litvánia

  - cvsup.lt.FreeBSD.org

  - cvsup2.lt.FreeBSD.org

  - cvsup3.lt.FreeBSD.org

Magyarország

  - cvsup.hu.FreeBSD.org

Németország

  - cvsup.de.FreeBSD.org

  - cvsup2.de.FreeBSD.org

  - cvsup3.de.FreeBSD.org

  - cvsup4.de.FreeBSD.org

  - cvsup5.de.FreeBSD.org

  - cvsup6.de.FreeBSD.org

  - cvsup7.de.FreeBSD.org

  - cvsup8.de.FreeBSD.org

Norvégia

  - cvsup.no.FreeBSD.org

Olaszország

  - cvsup.it.FreeBSD.org

Örményország

  - cvsup1.am.FreeBSD.org

Oroszország

  - cvsup.ru.FreeBSD.org

  - cvsup2.ru.FreeBSD.org

  - cvsup3.ru.FreeBSD.org

  - cvsup4.ru.FreeBSD.org

  - cvsup5.ru.FreeBSD.org

  - cvsup6.ru.FreeBSD.org

  - cvsup7.ru.FreeBSD.org

Portugália

  - cvsup.pt.FreeBSD.org

  - cvsup2.pt.FreeBSD.org

  - cvsup3.pt.FreeBSD.org

Románia

  - cvsup.ro.FreeBSD.org

  - cvsup1.ro.FreeBSD.org

  - cvsup2.ro.FreeBSD.org

  - cvsup3.ro.FreeBSD.org

San Marino

  - cvsup.sm.FreeBSD.org

Spanyolország

  - cvsup.es.FreeBSD.org

  - cvsup2.es.FreeBSD.org

  - cvsup3.es.FreeBSD.org

Svájc

  - cvsup.ch.FreeBSD.org

Svédország

  - cvsup.se.FreeBSD.org

  - cvsup2.se.FreeBSD.org

Szlovák Köztársaság

  - cvsup.sk.FreeBSD.org

Szlovénia

  - cvsup.si.FreeBSD.org

  - cvsup2.si.FreeBSD.org

Tajvan

  - cvsup.tw.FreeBSD.org

  - cvsup3.tw.FreeBSD.org

  - cvsup4.tw.FreeBSD.org

  - cvsup5.tw.FreeBSD.org

  - cvsup6.tw.FreeBSD.org

  - cvsup7.tw.FreeBSD.org

  - cvsup8.tw.FreeBSD.org

  - cvsup9.tw.FreeBSD.org

  - cvsup10.tw.FreeBSD.org

  - cvsup11.tw.FreeBSD.org

  - cvsup12.tw.FreeBSD.org

  - cvsup13.tw.FreeBSD.org

  - cvsup14.tw.FreeBSD.org

Thaiföld

  - cvsup.th.FreeBSD.org

Törökország

  - cvsup.tr.FreeBSD.org

  - cvsup2.tr.FreeBSD.org

Új-Zéland

  - cvsup.nz.FreeBSD.org

Ukrajna

  - cvsup3.ua.FreeBSD.org

  - cvsup5.ua.FreeBSD.org

  - cvsup6.ua.FreeBSD.org

Előző | Tartalom | Következő
A CTM használata | Fel | CVS címkék

Ha kérdése van a FreeBSD-vel kapcsolatban, a következő címre írhat (angolul): <freebsd-questions@FreeBSD.org>.
Ha ezzel a dokumentummal kapcsolatban van kérdése, kérjük erre a címre írjon: <gabor@FreeBSD.org>.